Bürool on kontoreid erinevates osariikides, kuid peakontor asub Detroidis. Detroit on Ühendriikides juba pikemat aega  üpris halva kuulsusega ning tänaseks on linn ka mujal maailmas kurikuulsaks saanud. Esimene kokkupuude linnaga võib tõesti jahmatamapanev olla, kuid lähemal tutvumisel leiab nii linnast endast kui ka selle ümbrusest hulga vaatamisväärset. Detroidi kesklinnas on linna hiilgeajast (eelmise sajandi esimesest poolest) pärit kauneid hooneid ning on lihtne ette kujutada, milline pulbitsev unistuste linn see on olnud (eelmise sajandi alguses "suure migratsiooni" ajal rändasid paljud lõunaosariiklased just  Detroiti, et leida tööd kiiresti kasvavas ja hästi tasustatud autotööstuses). Detroit on tuntud ka kui "Sports Town" või "Hockey Town" - ja tõsi ta on: sport mängib detroitlaste elus tähtsat rolli. Just praegusel raskel ajal omistati spordimeeskondade käekäigule eriti suur tähendus. Detroidi lähedal asub ka Henry Fordi poolt rajatud ameeriklaste lemmikmuuseum ning arvestades, et praktiliselt kogu osariiki ümbritseb järv, on seal ka palju looduskauneid kohti.